Omkring klokken 2 natten til mandag blev en kvindelig fodgænger kørt ned på Ved Stranden i Aalborg. En bil bakkede ind i kvinden og kørte efterfølgende fra stedet. Siden er to personer blevet anholdt i sagen. - Ud fra overvågning fra området identificerer vi de to, vi mener er i bilen og de bliver så set i Aalborg mandag aften, og der anholder vi dem så, fortæller Karsten Højrup Kristensen, vagtchef ved Nordjyllands Politi. De er sigtet efter straffelovens paragraf 252 om at hensætte en anden person i en hjælpeløs tilstand. - Det vi kan se på overvågningsbillederne er at bilen bakker ud på vejen og påkører kvinden. Derefter kører bilen et par meter frem og bakker så udenom kvinden og kører væk derfra, siger vagtchefen. - De er helt klar over, at de har kørt en person ned, siger vagtchefen. De to unge mænd, der er 24 og 25 år gamle har overnattet i arresten og skal tirsdag formiddag, når sagen overgives til efterforskerne, afhøres, hvorefter det skal vurderes om de skal fremstilles i et grundlovsforhør.

Opsummering:
Mandag aften anholdt Nordjyllands Politi to unge mænd. De er begge sigtet for at påkøre en kvindelig fodgænger natten til mandag.